Sønderborg: Hastighedsgrænsen på Aabenraavej i Sønderborg hæves med 10 kilometer i timen. Begrundelsen er, at man ønsker at få farten ned på strækningen. Fire af fem bilister kører i dag for hurtigt, og den gode erfaring fra Borgmester Andersens Vej er, at der er større respekt for nogle 60 km-skilte end for byzonetavlen.

Inden for byzonen er det ikke tilladt at sætte skilte op, der minder bilister om, at det er forbudt at køre mere end 50 km i timen. Og erfaringer blandt andet fra Borgmester Andersens Vej i Sønderborg viser, at bilister mister respekten for byzonetavlerne, når de kommer ind i områder, som ikke er så tæt bebygget. Så virker det bedre at sætte skilte op med jævne mellemrum, der minder om hastighedsgrænsen, selv om den ligger 10 km over den, der normalt gælder i byzone.

Ændringen foretages i samarbejde med Politiet. Aabenraavej er stærkt trafikeret med cirka 6350 køretøjer i døgnet. Ændringen af hastighedsgrænsen vil gælde på strækningen fra bygrænsen til lyskrydset Alssundvej-Gl. Aabenraavej, cirka 800 meter.